Ma wat kinders glo vergiftig in hof | Maroela Media
'n Vrou van Pretoria wat na bewering haar kinders vermoor het deur rotgif in hul kos te sit, het Maandag in die Moretele-landdroshof verskyn.
Kgomotso Josephine Makena (27) het byna 'n week lank van die polisie gevlug voordat sy haarself Saterdag aan die polisie oorgegee het.
Maroela Media het vroeër berig die twee kinders se pa het hulle op 21 Mei in hul ma se huis in Stinkwater, in die noorde van Pretoria, dood in die bed aangetref. Die dogtertjie was sewe en haar boetie twee.
Konst. Herman Moremi, woordvoerder van die polisie, het gesê die polisie het rotgif langs die bed gekry waar die kinders met komberse bedek was asof hulle slaap. Nadat Makena haarself aan die polisie oorgegee het, het sy erken dat sy rotgif in die kinders se kos ingemeng het en gesê sy het self ook van die kos geëet, maar dit oorleef.
Die saak is Maandag tot 6 Junie uitgestel sodat Makena 'n regsverteenwoordiger kan kry. Sy staan tereg op twee aanklagte van moord.